- Det er det bedste hjælpemiddel, jeg har haft, siger Brian Hovmand Olesen og henviser til den elektriske kørestol, han har kørt rundt på i de seneste syv år. Brian er født blind og har ledegigt – og er dermed afhængig af en kørestol for at komme ud i Aalborg, hvor han bor. Men hvis det står til Aalborg Kommune, skal det snart være slut. 51-årige Brian Hovmand Olesen har søgt om en ny, fordi den gamle kørestol er ved at være slidt op, men han har fået afslag. - Det var ubehageligt at få beskeden, og tanken om ikke selv at kunne komme ud med kørestol, giver mig reduceret livskvalitet, fortæller han. - Jeg kan slet ikke forestille mig at leve uden den. Afslaget beror blandt andet på, at kommunen har lavet en evaluering af Brians kørsel, som de konkluderer "ikke er forsvarlig". - Det er jo altid problematisk, når en blind går ud og bruger sin blindestok i verden, siger han og fastslår, at der aldrig er sket personskade i forbindelse med sin kørsel. Han kører tre faste ruter i Aalborg centrum, og anvender også sin blindestok med censor. Aalborg Kommune kan ikke kommentere på den konkrete sag, men har nogle generelle betragtninger. - Når vi har borgere med funktionsnedsættelser, så laver vi nogle tests med dem, for at se om det er forsvarligt, at de har de forskellige redskaber, vi stiller til rådighed, forklarer Kristoffer Hjort Storm (DF), der er rådmand for Ældre og Omsorg i Aalborg Kommune. Han uddyber: - Generelt bliver vi nødt til at se på den trafikale sikkerhed, mere end hvad den enkelte borger ønsker sig, når vi udsteder sådan nogle hjælpemidler. Kommunen har nu tilbudt Brian Hovmand Olesen en anden type kørestol, som kræver ledsager. -Der er en frihed i at bevæge sig ud på egen hånd, siger han. Med supervision har Brian Hovmand Olesen indlært sig tre ruter, som han kører flere gange om ugen – blandt andet i den lokale Netto på Vesterbro i Aalborg. - Når vi mangler æg og sølvpapir og kaffe, hvordan skal jeg så få det hentet, spørger han. Brian Hovmand Olesen forstår ikke, hvorfor kommunen ikke fortsat vil bevilge en elektrisk kørestol. Han og konen Rikke, der er også blind, håber, at beslutningen bliver omstødt. - Jeg forstår ikke beslutningen, og jeg er dybt frustreret over, hvordan mit liv nu kommer til at forme sig. Ifølge Brian Hovmand Olesen koster en lignende kørestol over 100.000 kroner - noget han som pensionist - ikke har råd til.
Brian Hovmand Olesen fra Aalborg er blind og har ledegigt – og er afhængig af sin elektriske kørestol for at komme ud. Men hvis det står til Aalborg Kommune, skal det snart være slut.